暮春江陵送馬大卿公恩命追赴闕下
作者：杜甫
朝代：唐

paragraphs: 自古求忠孝，名家信有之。
吾賢富才術，此道未磷緇。
玉府標孤映，霜蹄去不疑。
激揚音韻徹，籍甚衆多推。
潘陸應同調，孫吳亦異時。
北辰徵事業，南紀赴恩私。
卿月升金掌，王春度玉墀。
熏風行應律，湛露即歌詩。
天意高難問，人情老易悲。
尊前江漢闊，後會且深期。